               ЕВРОПЕЙСКА КОМИСИЯ
            Брюксел, 22.4.2022
            COM(2022) 176 final
            2022/0116(NLE)

            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Комитета по СИП, създаден с Временното споразумение за икономическо партньорство между Гана, от една страна, и Европейския съюз и неговите държави членки, от друга страна, във връзка с приемането на процедурния правилник за уреждане на спорове

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Комитета по СИП, създаден с Временното споразумение за икономическо партньорство между Гана, от една страна, и Европейския съюз и неговите държави членки, от друга страна, във връзка с приемането на процедурен правилник за уреждането на спорове и на кодекс за поведение.

               2.Контекст на предложението

               2.1.Временното споразумение за икономическо партньорство между Гана, от една страна, и Европейския съюз и неговите държави членки, от друга страна

               Временното споразумение за икономическо партньорство между Гана, от една страна, и Европейската общност и нейните държави членки, от друга страна („споразумението“), има за цел:

               а)да позволи на Гана да се ползва от подобрен достъп до пазара, предоставен от Съюза в рамките на преговорите за сключване на СИП, и едновременно с това да се избегнат сътресения в търговията между Гана и Европейския съюз след изтичането на 31 декември 2007 г. на срока на действие на преходния търговски режим по Споразумението от Котону, до сключването на цялостно СИП;

               б)да установи основата за договаряне на СИП, което да допринесе за намаляване на бедността, да насърчи регионалната интеграция, икономическото сътрудничество и доброто управление в Западна Африка и да подобри капацитета на Западна Африка в сферата на търговската политика и свързаните с търговията въпроси;

               в)да насърчи хармоничната и постепенна интеграция на Гана в световната икономика в съответствие с нейните политически решения и приоритети за развитие;

               г)да укрепи съществуващите връзки между страните на основата на солидарността и взаимния интерес;

               д)да създаде споразумение, съвместимо с член XXIV от ГАТТ от 1994 г.

               От 15 декември 2016 г. споразумението се прилага временно между Гана, от една страна, и Европейския съюз и неговите държави членки, от друга страна.

               2.2.Комитетът по СИП

               Съгласно член 73 от споразумението се създава Комитетът по СИП и се определя, че той отговаря за административното осигуряване на всички сфери, попадащи в обхвата на споразумението, и за осъществяването на всички посочени в него задачи. В споразумението също така се предвижда, че Комитетът ще определя своите правила за организация и функциониране. Съответно Комитетът прие свой процедурен правилник
                  1
               .

               В рамите на дял V (Предотвратяване и уреждане на спорове), съгласно член 59 (Процедурен правилник), се предвижда процедурите за уреждане на спорове, посочени в глава III от този дял, да се определят от процедурния правилник, който ще бъде приет от Комитета по СИП в срок от три месеца след съставянето му. В член 64, параграф 2 се предвижда, че към процедурния правилник е приложен кодекс за поведение. Целесъобразно е кодексът за поведение на арбитрите да се прилага за медиаторите.

               2.3.Предвиденият акт на Комитета по СИП

               През втората половина на 2022 г. предстои Комитетът по СИП да приеме решение относно процедурния правилник за уреждането на спорове („предвидения акт“) Целта на предвидения акт е да се установят процедурният правилник, с който се определя уреждането на спорове, и свързаният с него кодекс за поведение.

               3.Позиция, която трябва да се заеме от името на Съюза

               С настоящото предложение за решение на Съвета се установява позицията, която трябва да се заеме от името на Съюза в рамките на Комитета по СИП, създаден със споразумението, по отношение на процедурния правилник за уреждане на спорове и свързания с него кодекс за поведение. Целесъобразно е кодексът за поведение на арбитрите да се прилага за медиаторите.

               Страните по споразумението обсъдиха предвидения процедурен правилник и кодекс за поведение и се споразумяха, в съответствие с процедурите на Съюза за вземане на решения, Комитетът по СИП да приеме този процедурен правилник през втората половина на 2022 г.

               По същество предвиденият процедурен правилник и свързаният с него кодекс за поведение са подобни на процедурните правилници на другите търговски споразумения на Съюза.

               Процедурните правилници са от съществено значение за изграждането на институционалната рамка на споразумението, а оттам и за гладкото прилагане на споразумението.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението.“

               Понятието „актове с правно действие“ включва актовете с правно действие по силата на нормите на международното право, които уреждат съответния орган. То включва и инструментите, които нямат задължителен характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  2
               .

               4.1.2.Прилагане в конкретния случай

               Комитетът по СИП е орган, създаден по силата на споразумение, по-специално Временното споразумение за икономическо партньорство между ЕС и Гана.

               Актът, който Комитетът по СИП има за задача да приеме, представлява акт с правно действие, тъй като с него се установяват правно обвързващи правила за уреждането на спорове между страните.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Прилагане в конкретния случай

               Съгласно член 46 от споразумението механизмът за предотвратяване и уреждане на спорове, предвиден в дял V от споразумението, не се прилага за дял II от споразумението („Партньорство за развитие“). От това следва, че механизмът за предотвратяване и уреждане на спорове по дял V е приложим към спорове по търговски въпроси, които от гледна точка на Съюза попадат в обхвата на общата търговска политика. Поради това процедурният правилник и свързаният с него кодекс за поведение, които трябва да бъдат приети от Комитета по СИП съгласно дял V, член 59 и член 64, параграф 2 от споразумението, ще се прилагат и по отношение на спорове по търговски въпроси.

               С оглед на гореизложеното е ясно, че съдържанието на предвидения акт е свързано с общата търговска политика.

               Поради това материалноправното основание за предложеното решение е член 207, параграф 4, първа алинея от ДФЕС.

               4.3.Заключение

               Правното основание за предложеното решение следва да бъде член 207, параграф 4, първа алинея от ДФЕС във връзка с член 218, параграф 9 от ДФЕС.

               5.Публикуване на предвидения акт

               Тъй като с акта на Комитета по СИП ще се въведе процедурен правилник за уреждане на спорове по споразумението, е целесъобразно той да бъде публикуван в Официален вестник на Европейския съюз след приемането му.

               2022/0116 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Комитета по СИП, създаден с Временното споразумение за икономическо партньорство между Гана, от една страна, и Европейския съюз и неговите държави членки, от друга страна, във връзка с приемането на процедурния правилник за уреждане на спорове

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Европейският съюз и неговите държави членки подписаха Временното споразумение за икономическо партньорство („СИП“) между Гана, от една страна, и Европейската общност и нейните държави членки, от друга страна, на 28 юли 2016 г.
                  3
                („споразумението“). Споразумението се прилага временно между ЕС и неговите държави членки, от една страна, и Гана, от друга страна, считано от 15 декември 2016 г.
                  4

               (2)Съгласно член 73, параграф 3 от споразумението Комитетът по СИП отговаря за административното осигуряване на всички сфери, попадащи в обхвата на това споразумение, и за осъществяването на всички посочени в него задачи.

               (3)В съответствие с член 59 процедурите за уреждане на спорове се определят от процедурния правилник, който ще бъде приет от Комитета по СИП в срок от три месеца след съставянето му.

               (4)Съгласно член 64, параграф 2 към процедурния правилник е приложен кодекс за поведение. Целта на кодекса за поведение е да се определят ръководните принципи, права и задължения, които арбитрите трябва да спазват. Целесъобразно е кодексът за поведение на арбитрите да се прилага mutatis mutandis за медиаторите.

               (5)Комитетът по СИП ще приеме решение относно процедурния правилник за уреждане на спорове през втората половина на 2022 г.

               (6)Целесъобразно е да се установи позиция, която трябва да се заеме от името на Съюза в рамките на Комитета по СИП, тъй като предвиденото решение на Комитета по СИП ще постанови правно обвързващи правила за уреждането на спорове,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза, се основава на приложението към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение № 1/2021 на Комитета по СИП, създаден съгласно временното споразумение за икономическо партньорство между Гана, от една страна, и Европейската общност и нейните държави членки, от друга страна, от 29 юли 2021 година във връзка с приемането на процедурен правилник на Комитета по СИП (ОВ L 459, 22.12.2021 г., стр. 3).

                     (2)

                        Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (3)

                        Временното споразумение за икономическо партньорство между Гана, от една страна, и Европейската общност и нейните държави членки, от друга страна (ОВ L 287, 21.10.2016 г., стр. 3).

                     (4)

                        Решение (ЕС) 2016/1850 на Съвета от 21 ноември 2008 г. за подписване и временно прилагане на Временно споразумение за икономическо партньорство между Гана, от една страна, и Европейската общност и нейните държави членки, от друга страна.

    ---documentbreak---

               ЕВРОПЕЙСКА КОМИСИЯ
            Брюксел, 22.4.2022
            COM(2022) 176 final

            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Комитета по СИП, създаден с Временното споразумение за икономическо партньорство между Гана, от една страна, и Европейския съюз и неговите държави членки, от друга страна, във връзка с приемането на процедурния правилник за уреждане на спорове

               ПРИЛОЖЕНИЕ

               РЕШЕНИЕ № .../2022 НА КОМИТЕТА ПО СИП,

               създаден съгласно Временното споразумение за икономическо партньорство между Гана, от една страна, и Европейския съюз и неговите държави членки, от друга страна, във връзка с приемането на процедурния правилник за уреждане на спорове

               КОМИТЕТЪТ ПО СИП,

               като взе предвид Временното споразумение за икономическо партньорство между Гана, от една страна, и Европейския съюз и неговите държави членки, от друга страна
                  1
                (наричанo по-долу „споразумението“), подписано в Брюксел на 28 юли 2016 г., и по-специално член 59 от него,

               като има предвид, че в споразумението се предвижда процедурите за уреждане на спорове да се определят от процедурния правилник, който се приема от Комитета по СИП. Кодексът за поведение се включва като приложение към настоящия процедурен правилник.

               ПРИЕ НАСТОЯЩОТО РЕШЕНИЕ:

               Член 1

               Процедурният правилник за уреждане на спорове се приема във вида, в който фигурира в приложението.

               Член 2

               Настоящото решение влиза в сила в деня на приемането му.

               Съставено в […] на […] година.

               ПРИЛОЖЕНИЕ

               ПРОЦЕДУРЕН ПРАВИЛНИК ЗА УРЕЖДАНЕ НА СПОРОВЕ

               а. Определения

               1.В глава 3 (Процедури по уреждане на спорове) от споразумението и съгласно настоящия процедурен правилник се прилагат следните определения:

               а)„административен персонал“ — по отношение на член на специалната група — означава лица, които са под ръководството и контрола на съответния член на специалната група, с изключение на помощниците;

               б)„съветник“ означава лице, ангажирано от една от страните да предоставя консултации или да подпомага тази страна във връзка с процедурата пред специалната група;

               в)„помощник“ означава лице, което в рамките на мандата на определен член на специалната група и под негово ръководство и контрол извършва проучвания или оказва съдействие на този член на специалната група;

               г)„страна, подала искането за започване на процедура“ означава всяка страна по споразумението, която отправя искане за съставяне на специална група съгласно член 49 (Започване на арбитражна процедура) от споразумението;

               д)„ден“ означава един календарен ден;

               е)„специална група“ означава специална група, съставена по силата на член 50 (Съставяне на арбитражен комитет) от споразумението;

               ж)„член на специалната група“ или „арбитър“ означава член на специална група;

               з)„страна, срещу която е подадено искане за започване на процедура“ означава страната, за която се твърди, че нарушава обхванатите разпоредби;

               и)„представител на една от страните“ означава служител или всяко друго лице, назначено от правителствен или държавен орган или от друг публичноправен субект на една от страните, който или което представлява тази страна за целите на спор по настоящото споразумение.

               б. Уведомления

               2.Всяко искане, известие, писмено становище или друг документ на:

               а)специалната група, се изпращат едновременно и на двете страни;

               б)една от страните, което или който е адресиран или адресирано до специалната група, се изпраща едновременно като копие до другата страна, както и на

               в)една от страните, което или който е адресиран или адресирано до другата страна, се изпраща едновременно като копие до специалната група, по целесъобразност.

               3.Всяко уведомление по правило 2 се изпраща по електронна поща или, ако е уместно, чрез друго далекосъобщително средство, което документира изпращането му. Освен ако се докаже обратното, това уведомление се счита за предадено в деня на изпращането му.

               4.Всички уведомления се адресират до Генерална дирекция „Търговия“ на Европейската комисия и съответно до генералния директор, Министерство на търговията и промишлеността на Гана.

               5.Несъществените технически грешки, допуснати в искане, известие, писмено становище или друг документ, свързан с процедурата пред специалната група, могат да бъдат поправени с изпращането на нов документ, в който ясно се посочват промените.

               6.Ако последният ден за предаване на документ съвпада с неработен ден на институциите на Европейския съюз или на правителството на Гана, срокът за предаване на документа изтича на първия следващ работен ден.

               в. Назначаване на членове на специалната група

               7.Ако даден член на специалната група се избира чрез жребий в съответствие с член 50, параграф 3 (Съставяне на арбитражен комитет) от споразумението, съпредседателят на Комитета по СИП от страната, подала искането за започване на процедура, своевременно уведомява съпредседателя от страната, срещу която е подадено искането, за датата, часа и мястото на тегленето на жребия. От съпредседателя на Комитета по СИП от страната, подала искането за започване на процедура, или негов представител, се изисква да проведе и съответно провежда тегленето на жребий, както е предвидено в член 50 (Съставяне на арбитражен комитет), параграфи 3 и 4 от споразумението. Съпредседателят на Комитета по СИП от страната, подала искането за започване на процедура, може да делегира тегленето на жребий за избора на член на специалната група.

               8.Съпредседателят на Комитета по СИП от страната, подала искането за започване на процедура, избира чрез жребий члена на специалната група или председателя в срок от пет дни от изтичането на срока, посочен в член 50 (Съставяне на арбитражен комитет), параграф 2, ако някой от подсписъците, посочени в член 64 (Списък с арбитри), параграф 1:

               а)не бъде съставен, измежду лицата, които са били официално предложени от едната или от двете страни за съставянето на този конкретен подсписък; или

               б)вече не съдържа поне пет лица, измежду лицата, които остават в този конкретен подсписък.

               Съпредседателят на Комитета по СИП от страната, подала искането, може да делегира тегленето на жребий за избора на член на специалната група.

               9.Съпредседателят на Комитета по СИП от страната, подала искането за започване на процедура, уведомява писмено всяко лице, което е избрано да изпълнява функциите на член на специалната група, за назначаването му. В рамките на пет дни, считано от датата, на която е било уведомено за своето назначение, това лице потвърждава и на двете страни готовността си да изпълнява тези функции. За целите на определянето на датата на съставяне на специалната група съгласно член 50 (Съставяне на арбитражен комитет), параграф 5 от споразумението, датата, на която са избрани членовете на специалната група, се счита за датата, на която последният от тримата избрани членове е уведомил, че приема назначаването си.

               г. Мандат

               10.Освен ако страните не уговорят друго, в рамките на пет дни след датата на съставянето на специалната група, мандатът на специалната група е, както следва:

               „да разгледа, въз основа на съответните разпоредби на настоящото споразумение, цитирани от страните, въпроса, посочен в искането за съставяне на специалната група, да направи констатации относно съответствието на въпросната мярка с разпоредбите на споразумението, посочени в член 46 (Приложно поле), и да представи доклад в съответствие с член 51 (Междинен доклад на арбитражния комитет) и член 52 (Решение на арбитражния комитет).“

               11.Ако страните се споразумеят за друг мандат, те уведомяват специалната група за уговорения мандат в срока, определен в правило 10.

               д. Функции на специалната група

               12.Специалната група:

               а)подлага на обективна оценка отнесения до нея въпрос, включително обективна оценка на фактите по случая и на приложимостта на обхванатите разпоредби, както и на съответствието на мерките с тези разпоредби;

               б)представя, в своите решения и доклади, фактическите констатации, приложимостта на обхванатите разпоредби и основните мотиви за всички направени в тях констатации и заключения, както и

               в)се консултира редовно със страните и осигурява адекватни възможности за постигане на решение по взаимно съгласие.

               13.Специалната група също така взема предвид относимите тълкувания в доклади на специализирани групи на СТО и в доклади на Апелативния орган, приети от Органа на СТО за уреждане на спорове.

               е. Организационна среща

               14.Освен ако страните не уговорят друго, в рамките на седем дни след съставянето на специалния комитет страните провеждат съвместна среща с него за определяне на въпросите, които страните или специалната група считат за уместни, включително:

               а)възнаграждението и разходите, платими на членовете на специалната група, освен ако това вече е уговорено. Възнаграждението е в съответствие със стандартите на СТО;

               б)възнаграждението, платимо на помощниците, освен ако това вече е уговорено. общият размер на възнаграждението на помощника или помощниците на всеки член на специалната група не надвишава 50 % от възнаграждението на този член;

               в)графика на производството, както и на

               г)ad hoc процедурите за защита на поверителната информация.

               15.Членовете на специалната група и представителите на страните могат да участват в тази среща чрез телефонна или видеоконферентна връзка.

               ж. Писмени становища

               16.Страната, подала искането за започване на процедура, изпраща своето писмено становище не по-късно от 20 дни след датата на съставяне на специалната група. Страната, срещу която е подадено искане за започване на процедура, представя своето писмено становище не по-късно от двадесет дни след датата на предаване на писменото становище на страната, подала искането.

               з. Организация на работата на специалната група

               17.Председателят на специалната група председателства всичките му заседания. Специалната група може да делегира на своя председател правомощието да взема административни и процедурни решения.

               18.Освен ако в глава 3 (Процедури по уреждане на спорове) от споразумението или в настоящия процедурен правилник е предвидено друго, специалната група може да осъществява дейността си по всякакъв начин, включително по телефон, факс или с компютърна връзка.

               19.В разискванията на специалната група могат да участват единствено членовете на специалната група, но техните помощници могат да присъстват на разискванията, ако получат разрешение от специалната група за това.

               20.Изготвянето на всяко решение или доклад е от изключителната компетентност на специалната група и не може да бъде делегирано.

               21.Когато възникне процедурен въпрос, който не е уреден в глава 3 (Процедури по уреждане на спорове) от споразумението, специалната група може, след като се консултира със страните, да приеме подходяща процедура, съвместима с посочените разпоредби.

               22.Когато специалната група прецени, че е необходимо да се променят сроковете за производството, предвидени в  глава 3 (Процедури по уреждане на спорове) от споразумението, или да се внесат корекции от процедурен или административен характер, след като първо се консултира със страните, тя ги информира писмено за мотивите, налагащи промяната или корекцията, като посочва срока или необходимата корекция.

               и. Замяна

               23.Когато една от страните счита, че даден член на специалната група не изпълнява изискванията по кодекса за поведение на членове на специалната група и медиатори (приложение I към процедурния правилник) и по тази причина следва да бъде заменен, страната уведомява другата страна в срок от 15 дни след получаването на достатъчни доказателства за предполагаемото неизпълнение на изискванията на посочения кодекс за поведение.

               24.Страните провеждат консултации в 15 дневен срок от уведомлението, посочено в правило 23. Те информират члена на специалната група за предполагаемия му пропуск и могат да поискат от него да предприеме мерки за отстраняване на пропуска. Страните могат също така по взаимно съгласие да отстранят члена на специалната група и да изберат нов член в съответствие с член 50  (Съставяне на арбитражен комитет) от споразумението.

               25.Ако страните не постигнат съгласие относно необходимостта от замяна на член на специалната група, различен от председателя ѝ, всяка от страните може да поиска въпросът да бъде отнесен до председателя на специалната група, който взема окончателното решение.

               Ако председателят на специалния комитет установи, че този член на специалния комитет не изпълнява изискванията по кодекса за поведение на членове на специалната група и медиатори), новият член се избира в съответствие с член 50  (Съставяне на арбитражен комитет) от споразумението.

               26.Ако страните не постигнат споразумение за необходимостта от смяна на председателя, всяка страна може да поиска въпросът да бъде отнесен до един от останалите членове сред лицата от подсписъка с председатели, създаден по силата на член 64 (Списък с арбитри) от споразумението. Името на това лице се изтегля чрез жребий от съпредседателя на Комитета по СИП от страната, подала искането, или от негов представител. Решението на избраното лице относно необходимостта от смяна на председателя е окончателно.

               Ако това лице установи, че председателят не изпълнява изискванията по кодекса за поведение на членове на специалната група и медиатори), новият председател се избира в съответствие с член 50 (Съставяне на арбитражен комитет) от споразумението.

               27.Времевият период за представянето на доклада или решението се продължава за времето, необходимо за назначаването на новия член на специалната група.

               й. Спиране и прекратяване

               28.По съвместно искане на двете страни специалната група спира работата си по всяко време за уговорен от страните срок, ненадвишаващ 12 последователни месеца. Специалната група възобновява работата си преди края на срока на спирането при писмено поискване от двете страни или в края на срока на спирането при писмено поискване от някоя от страните. Страната, отправила искането, изпраща съответно уведомление до другата страна. Ако никоя от страните не поиска да се възобнови работата на специалната група при изтичане на срока на спиране на работата ѝ, срокът на правомощията на специалната група изтича и процедурата по уреждане на спорове се прекратява. В случай на спиране на работата на специалната група съответните срокове по настоящия раздел се удължават със срока, за който е била спряна работата на специалната група.

               к. Изслушвания

               29.Въз основа на графика, определен в съответствие с правило 14, и след като се консултира със страните и с другите членове на специалната група, председателят на специалната група уведомява страните за датата, часа и мястото на заседанието. Тази информация се предоставя също така и на обществеността от страната, на чиято територия се провежда изслушването, освен ако изслушването е при закрити врата.

               30.Освен ако страните не уговорят друго, изслушването се провежда в Брюксел, когато страната, подала искането за започване на процедура, е Гана, и в Акра, ако страната, подала искането, е Европейският съюз. Страната, срещу която е подадено искане за започване на процедура, поема разходите, произтичащи от логистичната администрация на изслушването.

               31.Специалната група може да насрочи допълнителни изслушвания, ако страните се договорят за това.

               32.Всички членове на специалната група присъстват от началото до края на изслушването.

               33.Освен ако страните не уговорят друго, следните лица могат да присъстват на изслушването, независимо дали то се провежда при открити или закрити врата:

               а)представителите на страните;

               б)съветниците;

               в)помощниците и административният персонал;

               г)преводачите, извършващи устен и писмен превод, и протоколистите на специалната група; както и

               д)експерти, определени от специалната група съгласно член 60 (Обща и техническа информация) от споразумението.

               34.Най-късно пет дни преди датата на заседанието всяка от страните представя на специалната група и на другата страна списък с имената на лицата, които ще пледират от нейно име по време на заседанието, както и на другите представители или съветници, които ще присъстват на изслушването.

               35.Специалната група провежда изслушването по посочения по-долу начин, като осигурява на страната, подала искането за започване на процедура, и на страната, срещу която е подадено искането, еднакво процесуално време за доводи и за възражения срещу доводите:

               Доводи

               а)доводи на страната, подала искането за започване на процедура;

               б)доводи на страната, срещу която е подадено искането.

               Възражения

               а)отговор на страната, подала искането за започване на процедура;

               б)реплика на страната, срещу която е подадено искането.

               36.Специалната група може да отправя въпроси към всяка от страните във всеки един момент от изслушването.

               37.Специалната група осигурява изготвянето на протокол от всяко изслушване и изпращането му на страните във възможно най-кратък срок след изслушването. Страните могат да направят коментари по протокола, а специалната група може да вземе под внимание тези коментари.

               38.Всяка една от страните може да представи допълнително писмено становище, касаещо всеки един от въпросите, повдигнати по време на изслушването, в срок от 10 работни дни след датата на изслушването.

               л. Писмени въпроси

               39.Специалната група има право във всеки един момент от процедурата да отправя писмено въпроси към едната или към двете страни. Всички въпроси, отправени до една от страните, се изпращат в копие до другата страна.

               40.Всяка страна предоставя на другата страна копие от своя отговор на въпросите, отправени от специалната група. Другата страна има възможност да представи писмени коментари по отговорите на другата страна до пет дни след връчването на копието на тези отговори.

               41.По искане на една от страните или по собствена инициатива специалната група може да потърси от страните относима информация, която тя счита за необходима и подходяща. Страните отговарят бързо и изчерпателно на всяко искане за предоставяне на такава информация, отправено от специалната група.

               м. Поверителност

               42.Всяка от страните и специалната група третират като поверителна всяка информация, предоставена от другата страна на специалната група и определена като такава от тази страна. Когато страна представи на специалната група писмено становище, което съдържа поверителна информация, в срок от 15 дни тази страна представя също така становище, което не съдържа поверителната информация и може да бъде оповестено публично.

               43.Разпоредбите на настоящия процедурен правилник не възпрепятстват страните да оповестяват публично своите собствени позиции, ако при позоваването на информация, предоставена от другата страна, не разкриват информация, определена от другата страна като поверителна.

               44.Специалната група провежда съответните части от заседанието при закрити врата, когато становището и доводите на една от страните съдържат поверителна информация. Страните са длъжни да опазват поверителния характер на изслушванията, провеждани от специалната група, когато същите се провеждат при закрити врата.

               н. Контакти ex parte

               45.Специалната група се въздържа от срещи или контакти с която и да било от страните в отсъствието на другата страна.

               46.Никой член на специалната група няма право да обсъжда какъвто и да било аспект на предмета на производството с едната или и с двете страни в отсъствието на другите членове на специалната група.

               о. Становища amicus curiae

               47.Освен ако страните не уговорят друго, до пет дни след датата на съставянето на специалната група, специалната група може да приема непоискани писмени становища от физически лица, граждани на едната или другата страна, или от юридически лица, установени на територията на едната или другата страна, които са независими от правителствата на страните, при условие че тези становища:

               а)постъпят в специалната група до 10 дни след датата на съставянето на специалната група;

               б)са кратки и в никакъв случай по-дълги от 15 страници, включително приложенията, с двойна разредка между редовете;

               в)са пряко свързани с фактически или юридически въпрос, разглеждан от специалната група;

               г)съдържат описание на лицето, което внася становището, включително националност на физическото лице и съответно седалище, предмет на дейност, правен статут, общи цели и източник на финансиране на юридическото лице;

               д)посочват характера на интереса на лицето в процедурата пред специалната група; както и

               е)са изготвени на езиците, избрани от страните в съответствие с правила 54 и 55 от настоящия процедурен правилник.

               48.Становищата се връчват на страните, за да могат те да представят своите коментари. Страните могат да представят своите коментари на специалната група в срок от 10 дни след връчването.

               49.Специалната група изброява в своя доклад всички становища, които са постъпили при нея в съответствие с правило 47. Специалната група не е длъжна да разгледа в своя доклад доводите, приведени в тези становища, но ако ги разгледа, е длъжна да вземе предвид и всички коментари, представени от страните съгласно правило 48.

               п. Неотложни случаи

               50.При неотложни случаи по смисъла на член 52 (Решение на арбитражния комитет), параграф 2 от споразумението, специалната група, след като се консултира със страните, приема подходящи изменения на сроковете, посочени в настоящия процедурен правилник, с изключение на сроковете, посочени в правило 10 (Мандат). Специалната група уведомява страните за тези изменения.

               51.Ако някоя от страните поиска това, специалната група решава в срок от 10 дни от съставянето си, дали случаят засяга неотложни въпроси.

               р. Разходи

               52.Всяка от страните поема разноските си, свързани с участието ѝ в процедурата пред специалната група.

               53.Без да се засяга правило 30, страните си поделят съвместно и поравно разходите, произтичащи от организационни въпроси, включително възнаграждението и разходите на членовете на специалната група и техните помощници.

               с. Писмен и устен превод

               54.По време на консултациите, посочени в член 47 от споразумението, или по време на медиацията, посочена в член 48 от споразумението, и не по-късно от заседанието, посочено в правило 14 от настоящия процедурен правилник, страните полагат усилия да уговорят общ работен език за производството пред специалната група.

               55.Ако страните не успеят да се споразумеят относно общ работен език, всяка страна изготвя писмените си становища на избрания от нея език. Същевременно всяка страна осигурява превод на езика, избран от другата страна, освен ако становищата са написани на някой от работните езици на СТО. Страната, срещу която е подадено искане за започване на процедура, осигурява устния превод на устните изложения към езиците, избрани от страните.

               56.Докладите и решенията на специалната група се изготвят на езика или езиците, избран(и) от страните. Ако страните не са уговорили общ работен език, междинният и окончателният доклад на специалната група се представя на един от работните езици на СТО.

               57.Всяка от страните може да представи коментари относно точността на писмените преводи на документи, изготвени съгласно настоящия процедурен правилник.

               58.Всяка страна заплаща разноските по превода на писмените си становища. Всички разходи за писмен превод на решение се поемат поравно между страните.

               т. Други процедури

               59.Сроковете, определени в настоящия процедурен правилник, се изменят в съответствие със специалните срокове, предвидени за приемането на доклад или решение от специалната група в рамките на производството в съответствие с член 54 (Разумен срок за изпълнение), член 55 (Преразглеждане на мерките, предприети за изпълнение на решението на арбитражния комитет), член 56 (Временни мерки в случай на неизпълнение) и член 57 (Преглед на мерките за изпълнение, последвали приемането на подходящи мерки) от споразумението.

               ПРИЛОЖЕНИЕ

               КОДЕКС ЗА ПОВЕДЕНИЕ

               I.
                     Определения

               1.По смисъла на настоящия кодекс за поведение:

               а)„административен персонал“, по отношение на член на специалната група, означава лицата, които са под ръководството и контрола на съответния член на специалната група, с изключение на помощниците;

               б)„помощник“ означава лице, което в рамките на мандата на определен член на специалната група извършва проучвания или оказва съдействие на този член на специалната група при изпълнение на неговите функции;

               в)„кандидат“ означава лице, чието име фигурира в списъка на членовете на специалната група, посочен в член 64 (Списък с арбитри) от споразумението, и чиято кандидатура за назначаване като член на специалната група се разглежда по реда на член 50 (Съставяне на арбитражен комитет) от споразумението;

               г)„медиатор“ означава лице, което е избрано за медиатор в съответствие с член 48 (Медиация) от споразумението;

               д)„член на специалната група“ или „арбитър“ означава член на специална група.

               II.
                     Ръководни принципи

               2.За да бъдат гарантирани почтеността и безпристрастността в рамките на механизма за уреждане на спорове, всеки кандидат и всеки член на специалната група е длъжен:

               а)да се запознае с настоящия кодекс за поведение;

               б)да бъде независим и безпристрастен;

               в)да не допуска пряк или косвен конфликт на интереси;

               г)да не допуска нарушения на деонтологичните норми и да не създава впечатления за нарушаване на деонтологичните норми или за пристрастност;

               д)да съблюдава строги норми на поведение, както и

               е)да не се влияе от личен интерес, от оказван външен натиск, от съображения от политически характер, от обществени недоволства, от лоялност по отношение на една от страните или от страх от критики.

               3.Членовете на специалната група нямат право пряко или косвено да поемат задължения или да приемат облаги под каквато и да било форма, които по някакъв начин биха възпрепятствали или биха създали впечатление за възпрепятстване на надлежното изпълнение на техните задължения.

               4.Членовете на специалната група нямат право да използват своето положение в групата, за да обслужват лични или частни интереси. Членовете на специалната група се въздържат от действия, които могат да създадат впечатление, че други лица са в състояние да им окажат влияние.

               5.Членовете на специалната група не позволяват поведението или преценката им да бъдат повлияни от настоящи или предишни връзки или отговорности от финансов, търговски, професионален, личен или обществен характер.

               6.Членовете на специалната група се въздържат от установяването на каквито и да било връзки или от придобиването на всякакви финансови облаги, които биха могли да повлияят на тяхната безпристрастност или които биха могли логично да създадат впечатление за нарушаване на деонтологичните норми или за пристрастност.

               III.
                     Задължения за оповестяване

               7.Преди да приеме назначението си за член на специалната група съгласно член 50 (Съставяне на арбитражен комитет) от споразумението, кандидатът, на когото е предложено да бъде назначен за член на специалната група, е длъжен да оповести наличието на всякакви интереси, връзки или други обстоятелства, които биха могли да повлияят на неговата независимост или безпристрастност, или които биха могли логично да създадат впечатление за нарушаване на деонтологичните норми или за пристрастност в производството. За тази цел кандидатът е длъжен да полага всички разумни усилия, за да се информира за съществуването на такива интереси, връзки и обстоятелства, включително финансови, професионални, трудови или семейни интереси.

               8.Задължението за оповестяване по параграф 7 е постоянно и изисква от члена на специалната група да оповестява всички подобни интереси, връзки или обстоятелства, които могат да възникнат на един или друг етап от производството.

               9.Възможно най-скоро след като кандидатът или членът на специалната група узнае обстоятелства, отнасящи се до реални или възможни нарушения на настоящия кодекс за поведение, той съобщава тези обстоятелства на Комитета по СИП с цел последващото им разглеждане от страните.

               IV.
                     Задължения на членовете на специалната група

               10.След като приеме назначението си, членът на специалната група трябва да е на разположение да изпълнява задълженията си и да изпълнява тези задължения съвестно и своевременно по време на цялото производство по справедлив и прилежен начин.

               11.Членът на специалната група разглежда единствено въпросите, които са повдигнати по време на производството и са необходими за вземането на решение, и не може да делегира това задължение на друго лице.

               12.Членът на специалната група предприема всички подходящи мерки, за да гарантира, че неговите помощници и административният му персонал познават и изпълняват задълженията, поети от членовете на специалната група по силата на части  II, III, IV и VI от настоящия кодекс за поведение.

               V.
                     Задължения на бившите членове на специалната група

               13.Бившият член на специалната група се въздържа от действия, които могат да създадат впечатление за проявена пристрастност при изпълнение на задълженията му или за извлечена изгода от решението на специалната група.

               14.Бившият член на специалната група изпълнява задълженията, посочени в част VI от настоящия кодекс за поведение.

               VI.
                     Поверителност

               15.Членът на специалната група никога не разкрива информация за производството, която не е публична, или информация, придобита по време на производството, за което е назначен. Членът на специалната група не може при никакви обстоятелства да използва или разкрива тази информация, за да набави лична облага за себе си или за други лица, или за да увреди интересите на други лица.

               16.Членовете на специалната група не разкриват решението на специалната група или части от него преди това решение да бъде публикувано в съответствие с глава 3 (Процедури по уреждане на спорове) от споразумението.

               17.Членовете на специалната група никога не разкриват разискванията, провеждани в специалната група, или становищата на други членове на групата, и не правят изявления относно производството, за което са назначени или относно предмета на спора в производството.

               VII.
                     Разходи

               18.Всеки член на специалната група води документация и представя окончателен отчет за времето, отделено на производството, и за своите разходи, както и за времето и разходите на своите помощници и административен персонал.

               VIII.
                     Медиатори

               19.Настоящият кодекс за поведение се прилага към медиаторите mutatis mutandis.

               ****

                     (1)

                        ОВ L 287, 21.10.2016 г., стр. 3.


               ЕВРОПЕЙСКА КОМИСИЯ
            Брюксел, 27.4.2022
            COM(2022) 186 final
            2022/0129(NLE)

            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвета на Световната митническа организация във връзка с приемането на проект за изменение на процедурните правила на Комитета по Хармонизираната система (ХС)

               ОБЯСНИТЕЛЕН МЕМОРАНДУМ

               1.
                     Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Съвета на Световната митническа организация във връзка с предвиденото одобряване на проект за изменение на процедурните правила на Комитета по Хармонизираната система (ХС).

               2.
                     Контекст на предложението

               2.1.
                     Международна конвенция по Хармонизираната система за описание и кодиране на стоките

               Международната конвенция по Хармонизираната система за описание и кодиране на стоките (наричана по-нататък „Конвенцията“)
                  1
                има за цел улесняване на международната търговия и събирането, сравняването и анализирането на статистически данни, особено за международната търговия. Като приложение към Конвенцията е установена Номенклатурата на Хармонизираната система (ХС), която представлява международна хармонизирана система, осигуряваща възможност на участващите държави да класират търгуваните стоки по общ начин за митнически цели. По-конкретно Номенклатурата на ХС включва описанието на стоките, представени като позиции и подпозиции, и съответстващите им числови кодове, съставени въз основа на 6-цифрова кодова система. Номенклатурата на ХС се преразглежда веднъж на всеки пет години
                  2
               . Тя се прилага от над 200 държави и икономики по целия свят; вследствие на това над 98 % от всички стоки, търгувани в света, се класират в съответствие с нея.

               Конвенцията влезе в сила на 1 януари 1988 г.

               Европейският съюз и всички държави членки са страни по нея.

               2.2.
                     Световната митническа организация (СМО)

               Световната митническа организация (СМО), създадена през 1952 г. като Съвет за митническо сътрудничество, е независима междуправителствена организация, чиято задача е повишаване на ефективността и ефикасността на митническите администрации. СМО предлага на членовете си редица конвенции и други международни актове, както и услуги за техническа помощ и обучение. Днес в СМО са представени 184 митнически администрации от целия свят.

               Управителният орган на СМО е Съветът, който за изпълнението на задачите си разчита на компетентностите и уменията на служителите на Секретариата и различни технически и консултативни комитети.

               Техническият комитет в СМО, който отговаря за подготвителната работа във връзка с Конвенцията, е Комитетът по ХС. Главните задачи на Комитета по ХС са следните:

               ·да осигурява еднакво тълкуване и прилагане на правните текстове във връзка с ХС, в т.ч. като урежда спорове по класирането между договарящите страни, улеснявайки по този начин търговията;

               ·да предлага изменения и обновявания на ХС, за да бъдат отразявани техническото развитие и промените в структурата на търговията, както и други потребности на ползвателите;

               ·да насърчава широкото прилагане на ХС и да разглежда общи и политически въпроси, свързани с нея.

               Съгласно член 6, параграф 6 от Конвенцията за ХС Комитетът по ХС приема свои процедурни правила с решение, взето с мнозинство от две трети от гласовете на неговите членове. Така приетите процедурни правила се одобряват от Съвета.

               Съгласно правило 26 от процедурните правила на Комитета по ХС [п]роцедурните правила могат да бъдат преразглеждани изцяло или частично в съответствие с разпоредбите на член 6, параграф 6 от Конвенцията.

               Позициите, които трябва да се заемат от Съюза в рамките на СМО по въпроси във връзка с ХС, се съгласуват с държавите членки. Съюзът и неговите държави членки заедно имат само един глас в Комитета по ХС на СМО. В Съвета на СМО по въпроси от компетентността на ЕС, като например въпроси, свързани с ХС, ЕС гласува от името на присъстващите на заседанието държави членки.

               2.3.
                     Предвиденият акт на Съвета на СМО

               На своите 139-а и 140-а сесии (23—25 юни 2022 г.) Съветът на СМО трябва да одобри изменения на правила 19 и 20 от процедурните правила на Комитета по ХС (наричани по-нататък „предвиденият акт“).

               На 64-тата си сесия (септември 2019 г.) Комитетът по ХС постигна съгласие с консенсус по предложението за изменение на правило 20 от процедурните правила с цел изясняване на процедурата за резерви. Поради пандемията този въпрос все още не е представен за одобрение на Съвета на СМО.

               На 68-ата си сесия (септември 2021 г.) Комитетът по ХС постигна съгласие по предложението за изменение на правило 19 от процедурните правила с цел изясняване на процедурата за гласуване.

               Предложенията за изменение на правила 19 и 20 от процедурните правила са обяснени по-долу.

               Изменения на правило 19 от процедурните правила

               –С изменението на третата и четвъртата алинея от правило 19 се внася яснота относно определянето на мнозинството, необходимо на Комитета по ХС, за да взема решения относно изменения на Конвенцията за ХС (не по-малко от две трети от гласовете, подадени от членовете на Комитета), например за изменения на Номенклатурата на ХС, както и за други решения, изискващи обикновено мнозинство (повече от 50 % от гласовете на членовете на Комитета), например за решения за класиране, обяснителни бележки, мнения за класиране и др.

               –Основната цел е да се гарантира, че в случай на няколко варианта, които трябва да бъдат обсъдени, се прилага гладка и прозрачна процедура, така че решението на Комитета да доведе до подкрепа от страна на общо мнозинство от членовете на Комитета за варианта, който остава след постепенното отпадане на варианта или вариантите, получили по-малко подкрепа.

               –Проектът за изменение е представен в таблицата по-долу (като промените са подчертани):

                        Настоящ текст

                        Нов текст

                        Трета алинея

                        Решенията относно изменения на Конвенцията се вземат с мнозинство от не по-малко от две трети от гласовете на членовете на Комитета.

                        Решенията относно изменения на Конвенцията се вземат с мнозинство от не по-малко от две трети от гласовете на членовете на Комитета.  Ако обаче има два или повече варианта за изменението, Комитетът най-напред пристъпва към поетапна процедура на гласуване, както е посочено по-долу съгласно процедурите за гласуване с обикновено мнозинство, за да намали вариантите до един. След като е налице само един вариант за изменението, се пристъпва към окончателно гласуване на това дали изменението да бъде прието или отхвърлено по правилото за мнозинство от две трети.

                        Четвърта алинея

                        Други решения се вземат с обикновено мнозинство от гласовете, подадени от членовете на Комитета.

                        Други решения се вземат с обикновено мнозинство (повече от 50 процента) от гласовете, подадени от членовете на Комитета. Ако има повече от два варианта и нито един от тях не е получил повече от 50 процента от гласовете, подадени от членовете на Комитета, при гласуване с обикновено мнозинство се прилага поетапно гласуване, при което броят на вариантите се намалява чрез отпадане на варианта с най-малко гласове, докато вариантът с най-много гласове получи повече от 50 % от гласовете, подадени от членовете на Комитета.

               Изменения на правило 20 от процедурните правила

               –С изменението на първата и четвъртата алинея от правило 20, които стават съответно първа и втора алинея, се пояснява, че уведомленията до генералния секретар на СМО за отнасяне на някой въпрос, разгледан от Комитета по ХС, до Съвета или обратно до Комитета по ХС за повторно разглеждане, следва да бъдат получени от генералния секретар преди 24,00 ч. (брюкселско време) на последния ден от срока.

               –Това изменение е особено важно за администрациите, намиращи се в различна часова зона в сравнение със седалището на СМО, чиито уведомления може да бъдат получени от генералния секретар на СМО след изтичането на срока за подаване на такива искания за повторно разглеждане в зависимост от часовата зона, в която се намира секретариатът на СМО.

               –Проектът за изменение е представен в таблицата по-долу (като промените са подчертани):

                        Настоящ текст

                        Нов текст

                        Съгласно Решение № 298 на Съвета генералният секретар може да отнесе директно въпросите, произтичащи от член 8, параграф 2 от Конвенцията, обратно до Комитета по искане на някоя договаряща страна, при условие че искането е отправено в писмена форма не по-късно от края на втория месец, следващ месеца, през който е била закрита сесия на Комитета. След това генералният секретар включва въпроса за повторно разглеждане в дневния ред на следващата сесия на Комитета.

                        Ако от различни договарящи страни са получени свързани с един и същ въпрос искания за отнасяне както до Съвета, така и до Комитета, или ако някоя договаряща страна не посочи дали въпросът следва да бъде отнесен до Съвета или директно до Комитета, въпросът се отнася до Съвета. Генералният секретар информира всички договарящи страни за получаването на искане за отнасяне на даден въпрос до Съвета или до Комитета.

                        Договаряща страна, която отправя искане за отнасяне на въпрос до Съвета или до Комитета, може да оттегли искането си по всяко време преди въпросът да бъде разгледан от Съвета или да бъде повторно разгледан от Комитета. Комитетът обаче ще разгледа даден въпрос, ако този въпрос е бил отнесен за разглеждане от Съвета. В случай че договаряща страна оттегли свое искане, първоначалното решение на Комитета се счита за одобрено, освен ако има висящо искане от друга договаряща страна, която се занимава със същия въпрос. Генералният секретар уведомява договарящите страни за всяко оттегляне.

                        Уведомленията до генералния секретар за отнасяне на даден въпрос до Съвета или до Комитета за повторно разглеждане съгласно член 8, параграф 2 от Конвенцията и Решение № 298 на Съвета не могат да бъдат подавани преди деня, следващ закриването на сесията на Комитета, но трябва да бъдат подадени до края на втория месец, следващ месеца, през който тази сесия е била закрита.

                        Когато съгласно разпоредбите на член 8, параграф 3 от Конвенцията и Решение № 298 на Съвета даден въпрос е отнесен изцяло или частично до Комитета за повторно разглеждане, договарящата страна, поискала повторно разглеждане на въпроса, представя на генералния секретар не по-късно от 60 дни преди датата на откриване на следващата сесия на Комитета бележка, в която излага причините за искането си за повторно разглеждане, заедно със своите предложения за решаване на въпроса. Генералният секретар разпраща тази бележка до другите договарящи страни.

                        Уведомленията до генералния секретар за отнасяне на даден въпрос до Съвета или Комитета за повторно разглеждане съгласно член 8, параграф 2 от Конвенцията и Решение № 298 на Съвета не могат да бъдат отправени преди деня, следващ закриването на сесията на Комитета, но трябва да бъдат отправени до края на втория месец, следващ месеца, през който тази сесия е била закрита.  Уведомлението се счита за отправено в рамките на срока, ако е получено от генералния секретар преди 24,00 ч. (брюкселско време) на последния ден от срока.

                        Съгласно Решение № 298 на Съвета генералният секретар може да отнесе директно въпросите, произтичащи от член 8, параграф 2 от Конвенцията, обратно до Комитета по искане на някоя договаряща страна, при условие че искането е отправено в срока, посочен в предходната алинея.  След това генералният секретар включва въпроса за повторно разглеждане в дневния ред на следващата сесия на Комитета.

                        Ако от различни договарящи страни са получени свързани с един и същ въпрос искания за отнасяне както до Съвета, така и до Комитета, или ако някоя договаряща страна не посочи дали въпросът следва да бъде отнесен до Съвета или директно до Комитета, въпросът се отнася до Съвета.  Генералният секретар информира всички договарящи страни за получаването на искане за отнасяне на даден въпрос до Съвета или до Комитета.

                        Договаряща страна, която отправя искане за отнасяне на въпрос до Съвета или до Комитета, може да оттегли искането си по всяко време преди въпросът да бъде разгледан от Съвета или да бъде повторно разгледан от Комитета.  Комитетът обаче ще разгледа даден въпрос, ако този въпрос е бил отнесен за разглеждане от Съвета.  В случай че договаряща страна оттегли свое искане, първоначалното решение на Комитета се счита за одобрено, освен ако има висящо искане от друга договаряща страна, която се занимава със същия въпрос.  Генералният секретар уведомява договарящите страни за всяко оттегляне.

                        Когато съгласно разпоредбите на член 8, параграф 3 от Конвенцията и Решение № 298 на Съвета даден въпрос е отнесен изцяло или частично до Комитета за повторно разглеждане, договарящата страна, поискала повторно разглеждане на въпроса, представя на генералния секретар не по-късно от 60 дни преди датата на откриване на следващата сесия на Комитета бележка, в която излага причините за искането си за повторно разглеждане, заедно със своите предложения за решаване на въпроса.  Генералният секретар разпраща тази бележка до другите договарящи страни.

               3.
                     Позиция, която трябва да се заеме от името на Съюза

               Предложената позиция се състои в изразяване на подкрепа за проекта за изменение на процедурните правила на Комитета по ХС.

               За ЕС е важно да се приеме такова изменение, тъй като то има за цел да изясни процеса на вземане на решения в Комитета по ХС и да гарантира, че решенията се вземат с безспорно мнозинство от членовете на този Комитет.

               Бяха проведени консултации с държавите членки в рамките на Експертната група по митническите въпроси — отдел за координация ХС/СМО, както и в рамките на Съвета.

               Затова предложената позиция е следната:

               –относно изменението на процедурните правила Съюзът следва да подкрепи приемането на изменението;

               –според случая Съюзът следва също така да подкрепи допълнителни редакционни изменения, ако такива бъдат предложени от секретариата на СМО.

               Предложената позиция на ЕС е в съответствие с установената митническа политика и практика, следвана от Комитета по ХС.

               Предложената позиция е необходима, за да може ЕС да изрази позиция на следващото заседание на Съвета на СМО.

               4.
                     Правно основание

               4.1.
                     Процесуалноправно основание

               4.1.1.
                     Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението.

               Понятието актове с правно действие включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са годни да окажат съществено въздействие върху съдържанието на приеманата от законодателя на Съюза нормативна уредба
                  3
               .

               Затова процесуалноправното основание на предложеното решение за установяване на позицията, която трябва да се заеме от името на Съюза във връзка с предвидения акт, е член 218, параграф 9 от ДФЕС.

               4.2.1.
                     Приложение в конкретния случай

               Съветът на СМО е орган, създаден със споразумение, а именно Конвенцията за създаване на Съвет за митническо сътрудничество от 15 декември 1950 г. Той е органът, който по силата на Международната конвенция по Хармонизираната система за описание и кодиране на стоките отговаря за издаването на препоръки към договарящите страни за изменение на Конвенцията и за одобряване на процедурните правила на Комитета по ХС.

               Очаква се на заседанието си през юни Съветът на СМО да одобри изменение на процедурните правила на Комитета по ХС в съответствие с член 6 от Конвенцията за ХС. След като бъде одобрено, изменението ще има правно действие в законодателството на ЕС, а именно: приложение 1 към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа. Това се дължи на факта, че член 2, буква а) от посочения регламент гласи: 2.  Комбинираната номенклатура включва: а) номенклатурата на Хармонизираната система; и че настоящото изменение ще окаже въздействие върху начина, по който се провежда процесът на вземане на решения относно тълкуването и изменението на Номенклатурата на Хармонизираната система в Комитета по ХС, и следователно върху начина, по който се тълкува Комбинираната номенклатура.

               Предвиденият акт не допълва, нито изменя институционалната рамка на Конвенцията.

               Поради това процесуалноправното основание за предложеното решение е член 218, параграф 9 от ДФЕС.

               4.2.
                     Материалноправно основание

               4.2.1.
                     Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.
                     Приложение в конкретния случай

               Тъй като основната цел и основното съдържание на предвидения акт са свързани с процеса на вземане на решения при тълкуването на тарифата и прилагането на международно споразумение в рамките на общата търговска политика, както и с прилагането на Номенклатурата на ХС и на Комбинираната номенклатура на ЕС, материалноправното основание за предложеното решение е член 31, член 43, параграф 2 и член 207, параграф 4, първа алинея от ДФЕС.

               4,3.
                     Заключение

               Правното основание за предложеното решение следва да бъде член 31, член 43, параграф 2 и член 207, параграф 4, първа алинея от ДФЕС във връзка с член 218, параграф 9 от ДФЕС.

               5.
                     Отражение върху бюджета

               Предложението няма отражение върху бюджета на Европейския съюз.

               2022/0129 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвета на Световната митническа организация във връзка с приемането на проект за изменение на процедурните правила на Комитета по Хармонизираната система (ХС)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 31, член 43, параграф 2, член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)
                     Международната конвенция по Хармонизираната система за описание и кодиране на стоките (наричана по-нататък „Конвенцията“), сключена от Съюза с Решение 87/369/ЕИО на Съвета
                  41, влезе в сила на 1 януари 1988 г.

               (2)
                     Съгласно член 6, параграф 6 от Конвенцията Комитетът по Хармонизираната система (ХС) приема свои процедурни правила с решение, взето с мнозинство от две трети от гласовете на неговите членове. Така приетите процедурни правила се одобряват от Съвета.

               (3)
                     Очаква се на сесиите си през юни Съветът на СМО да одобри проект за изменение на процедурните правила на Комитета по ХС. Това изменение ще бъде одобрено въз основа на предложение, изготвено от Комитета по ХС и финализирано на неговите 64-та (18—27 септември 2019 г.) и 68-а (6—28 септември 2021 г.) сесии. То ще влезе в сила след приемането му.

               (4)
                     От първостепенно значение е Комитетът по ХС да взема решенията си по прозрачен и ефикасен начин и тези решения да получават максимална подкрепа от членовете на посочения комитет.

               (5)
                     Тъй като този проект за изменение на процедурните правила на Комитета по ХС трябва да бъде одобрен от Съвета на СМО, е целесъобразно да се установи позицията, която трябва да се заеме от името на Съюза, защото след като бъде одобрен, изменените процедурни правила ще станат обвързващи за Съюза и може да повлияят на съдържанието на правото на Съюза, а именно приложение I към Регламент (ЕИО) № 2658/87 на Съвета
                  52.

               (6)
                     Поради това е целесъобразно позицията на Съюза да бъде в подкрепа на проекта за изменение на процедурните правила на Комитета по ХС, както и на всички незначителни редакционни или езикови адаптации, които може да бъдат счетени за необходими,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на сесиите на Съвета на СМО през юни 2022 г., е в подкрепа на изложения в приложението проект за изменение на процедурните правила на Комитета по ХС.

               Представителите на Съюза могат, след консултация с държавите членки, да договорят без допълнително решение на Съвета незначителни редакционни или езикови адаптации с оглед на развитията по време на предстоящите сесии на Съвета на СМО или по време на координационните заседания на място.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение 87/369 на Съвета от 7 април 1987 г. за сключване на Международната конвенция относно Хармонизираната система за описание и кодиране на стоките и протокола за изменение към нея (ОВ L 198, 20.7.1987 г., стр. 1).

                     (2)

                        От въвеждането ѝ през 1988 г. насам Номенклатурата на ХС е изменяна шест пъти. Тези изменения влязоха в сила съответно през 1996 г., 2002 г., 2007 г., 2012 г., 2017 г. и 2022 г.

                     (3)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (4)
                  1
                        Решение 87/369/ЕИО на Съвета от 7 април 1987 г. за сключване на Международната конвенция относно Хармонизираната система за описание и кодиране на стоките и протокола за изменение към нея (ОВ L 198, 20.7.1987 г., стр. 1).

                     (5)
                  2
                        Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (OВ L 256, 7.9.1987 г., стр. 1).

    ---documentbreak---

               ЕВРОПЕЙСКА КОМИСИЯ
            Брюксел, 27.4.2022
            COM(2022) 186 final

            ПРИЛОЖЕНИЕ
            към
            Предложение за РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвета на Световната митническа организация във връзка с приемането на проект за изменение на процедурните правила на Комитета по Хармонизираната система (ХС)

               ПРИЛОЖЕНИЕ

               Изменения на правило 19 от процедурните правила

                        Трета алинея

                        Решенията относно изменения на Конвенцията се вземат с мнозинство от не по-малко от две трети от гласовете на членовете на Комитета. Ако обаче има два или повече варианта за изменението, Комитетът най-напред пристъпва към поетапна процедура на гласуване, както е посочено по-долу съгласно процедурите за гласуване с обикновено мнозинство, за да намали вариантите до един. След като е налице само един вариант за изменението, се пристъпва към окончателно гласуване на това дали изменението да бъде прието или отхвърлено по правилото за мнозинство от две трети.

                        Четвърта алинея

                        Други решения се вземат с обикновено мнозинство (повече от 50 процента) от гласовете, подадени от членовете на Комитета. Ако има повече от два варианта и нито един от тях не е получил повече от 50 процента от гласовете, подадени от членовете на Комитета, при гласуване с обикновено мнозинство се прилага поетапно гласуване, при което броят на вариантите се намалява чрез отпадане на варианта с най-малко гласове, докато вариантът с най-много гласове получи повече от 50 % от гласовете, подадени от членовете на Комитета.

               Изменения на правило 20 от процедурните правила

                        Уведомленията до генералния секретар за отнасяне на даден въпрос до Съвета или до Комитета за повторно разглеждане съгласно член 8, параграф 2 от Конвенцията и Решение № 298 на Съвета не могат да бъдат отправени преди деня, следващ закриването на сесията на Комитета, но трябва да бъдат отправени до края на втория месец, следващ месеца, през който тази сесия е била закрита. Уведомлението се счита за отправено в рамките на срока, ако е получено от генералния секретар преди 24,00 ч. (брюкселско време) на последния ден от срока.

                        Съгласно Решение № 298 на Съвета генералният секретар може да отнесе директно въпросите, произтичащи от член 8, параграф 2 от Конвенцията, обратно до Комитета по искане на някоя договаряща страна, при условие че искането е отправено в срока, посочен в предходната алинея. След това генералният секретар включва въпроса за повторно разглеждане в дневния ред на следващата сесия на Комитета.

                        Ако от различни договарящи страни са получени свързани с един и същ въпрос искания за отнасяне както до Съвета, така и до Комитета, или ако някоя договаряща страна не посочи дали въпросът следва да бъде отнесен до Съвета или директно до Комитета, въпросът се отнася до Съвета. Генералният секретар информира всички договарящи страни за получаването на искане за отнасяне на даден въпрос до Съвета или до Комитета.

                        Договаряща страна, която отправя искане за отнасяне на въпрос до Съвета или до Комитета, може да оттегли искането си по всяко време преди въпросът да бъде разгледан от Съвета или да бъде повторно разгледан от Комитета. Комитетът обаче ще разгледа даден въпрос, ако този въпрос е бил отнесен за разглеждане от Съвета. В случай че дадена договаряща страна оттегли свое искане, първоначалното решение на Комитета се счита за одобрено, освен ако има висящо искане от друга договаряща страна, която се занимава със същия въпрос. Генералният секретар уведомява договарящите страни за всяко оттегляне.

                        Когато съгласно разпоредбите на член 8, параграф 3 от Конвенцията и Решение № 298 на Съвета даден въпрос е отнесен изцяло или частично до Комитета за повторно разглеждане, договарящата страна, поискала повторно разглеждане на въпроса, представя на генералния секретар не по-късно от 60 дни преди датата на откриване на следващата сесия на Комитета бележка, в която излага причините за искането си за повторно разглеждане, заедно със своите предложения за решаване на въпроса. Генералният секретар разпраща тази бележка до другите договарящи страни.


               ЕВРОПЕЙСКА КОМИСИЯ
            Брюксел, 29.4.2022
            COM(2022) 202 final
            2022/0144(NLE)

            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в Комитета за държавен пристанищен контрол на Парижкия меморандум за разбирателство за държавния пристанищен контрол по отношение на членството на Руската федерация в организацията

               ОБЯСНИТЕЛЕН МЕМОРАНДУМ

               1.Контекст на предложението

               Режимът на ЕС за държавен пристанищен контрол (ДПК) е установен в Директива 2009/16/ЕО (с измененията). ДПК в Съюза се основава на структурата на Парижкия меморандум за разбирателство (Парижкия МР) за държавния пристанищен контрол, който съществува от 1982 г. В Директива 2009/16/ЕО (с измененията) са включени процедурите и инструментите на Парижкия МР. В него участват всички морски държави — членки на ЕС, а също така Канада, Исландия, Норвегия, Руската федерация и Обединеното кралство.  Европейският съюз не е член на Парижкия МР.

               За функционирането на ДПК в Съюза е необходимо всяка година в Парижкия МР да бъдат вземани определен брой решения. Тези решения се вземат с консенсус на заседанията на Комитета за държавен пристанищен контрол (КДПК), които се провеждат ежегодно през май. По силата на Директива 2009/16/ЕО решенията, взети от съответния компетентен орган на Парижкия МР, са задължителни за държавите — членки на ЕС.

               По силата на член 218, параграф 9 от Договора за функционирането на Европейския съюз позицията, която трябва да се заеме от името на Съюза в международни организации като Парижкия МР, когато те имат за задача да приемат актове с правно действие, се приема с решение на Съвета, по предложение на Комисията.

               След нахлуването на Руската федерация в Украйна, на 14 март 2022 г. Секретариатът на Парижкия МР получи писмо от украинския министър на инфраструктурата г-н Олександър Кубраков. В писмото се отправя искане към Парижкия МР i) да не задържа неоправдано кораби, плаващи под украински флаг, след инспекции за държавен пристанищен контрол, ii) да изключи Руската федерация от Парижкия МР и iii) да не признава свидетелства, издадени от името на морската администрация на Руската федерация.

               Във връзка с първото искане — да не се задържат неоправдано украински съдове, на 2 март 2022 г. Парижкият МР издаде документа PSCircular 101 (Насоки за репатриране на морски лица поради ситуацията в Украйна), в който се разглежда този въпрос. С PSCircular 101 се информират членуващите органи, че е необходимо да се прилага гъвкавост при настоящите обстоятелства, включително по отношение на репатрирането на морски лица, Морската трудова конвенция от 2006 г., свидетелствата, издадени съгласно Международната конвенция за вахтената служба и нормите за подготовка и освидетелстване на моряците от 1978 г., както и по отношение на медицинските свидетелства. Ако развитието на ситуацията го налага, Парижкият МР може да разгледа допълнителни адаптации на PSCircular 101.

               Във връзка с искането относно членството на Руската федерация в Парижкия МР следва да се отбележи, че са преустановени достъпът и използването от Руската федерация на насочващия инструмент THETIS PSC и базата данни за проверките, посочена в член 24 от Директива 2009/16/ЕО. Това означава, че участието на Руската федерация в работата на Парижкия МР вече е силно ограничено и без достъп до тази база данни Руската федерация не може ефективно да изпълнява задълженията си по Парижкия МР или да допринася за неговата работа.

               Независимо че между държавите — членки на ЕС съществува консенсус, че следва да се предприемат действия срещу Руската федерация, нито в меморандума, нито в политическите указания не се съдържат процедури или механизми за отстраняване на членове от Парижкия МР. Наред с варианта за изключване изразилите мнение членове посочиха като предпочитан варианта за временно прекратяване на членството за неопределен срок. Непосредственото правно въздействие на този вариант би било подобно на изключването, но ефектът не е толкова окончателен. Временното прекратяване би позволило да се разгледа допълнително необходимостта от цялостно изключване от Парижкия МР и би могло да бъде отменено, ако обстоятелствата се променят. Временно прекратяване на членството обаче също не е предвидено в меморандума.

               Председателят на Парижкия МР предложи да се проведе писмена процедура на Парижкия МР, за да се вземе решение за временно прекратяване на членството на Руската федерация преди годишното заседание на Комитета за държавен пристанищен контрол (КДПК 55), насрочено за 16—20 май 2022 г. Идеята е този чувствителен въпрос да не наруши програмата на заседанието КДПК 55.

               2.Позиция, която трябва да се заеме от името на Съюза

               С оглед на сериозността на положението е целесъобразно: i) да се изрази съгласие с подхода, изложен в точка 5 от документ PSCC55/11.1, да не се задържат неоправдано кораби, плаващи под украински флаг, след проверки на държавния пристанищен контрол, ii) да се прекрати временно членството на Руската федерация в Парижкия МР в отговор на непровокираното и неоправдано нахлуване на Русия в Украйна в съответствие с член 62, параграф 3 от Виенската конвенция за правото на договорите, iii) да се изрази съгласие с подхода, изложен в параграф 7 от документ PSCC55/11.1 относно отказа за признаване на задължителни свидетелства, издадени от Руската федерация.

               Приложеният текст представлява предложение за позиция на Съюза съгласно член 218, параграф 9 от ДФЕС, която след това трябва да бъде приета от Съвета. Целта е да се постигне съгласие по начина на действие, изложен в документ PSCC55/11.1 на Парижкия МР. Специфичните особености на позицията на ЕС са приложени към проекта за решение на Съвета като приложение 1.

               С Директива 2009/16/ЕО на практика процедурите, инструментите и работата на Парижкия МР се включват в обхвата на правото на Съюза. Следователно Парижкият МР попада в рамките на изключителната външна компетентност на Съюза по силата на последната част на член 3, параграф 2 от ДФЕС.

               3.Правно основание

               Решението по-долу се основава на Договора за функционирането на Европейския съюз, и по-специално на член 100, параграф 2 във връзка с член 218, параграф 9 от него, в който се предвижда, че Съветът, по предложение на Комисията, приема решение за определяне на позициите, които да бъдат заети от името на Съюза в рамките на орган, създаден със споразумение, когато този орган има за задача да приема актове с правно действие. Това се прилага по отношение на позицията, която трябва да се заеме от държавите членки, действащи съвместно в интерес на Съюза, в контекста на Парижкия МР.

               Директива 2009/16/ЕО на Европейския парламент и на Съвета от 23 април 2009 г. относно държавния пристанищен контрол (с измененията) е правното основание за установяване на принципите, които държавите членки трябва да спазват в рамките на КДПК на Парижкия МР.

               Актовете, които трябва да бъдат приети в рамките на Парижкия МР, представляват актове с правно действие. Предвидените актове имат правно действие, тъй като могат да окажат съществено въздействие върху съдържанието на законодателството на ЕС, а именно върху Директива 2009/16/ЕО. Това е така, защото с Директива 2009/16/ЕО в обхвата на правото на Съюза на практика се включват процедурите, инструментите и дейностите на Парижкия МР. Освен това временното прекратяване на членството на Руската федерация в Парижкия МР е акт от организационен характер, който влияе върху начина, по който се вземат решения в рамките на Парижкия МР.

               Предвидените актове не допълват, нито изменят институционалната рамка на споразумението. Поради това процесуалноправното основание за предложеното решение е член 218, параграф 9 от ДФЕС.

               2022/0144 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в Комитета за държавен пристанищен контрол на Парижкия меморандум за разбирателство за държавния пристанищен контрол по отношение на членството на Руската федерация в организацията

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз (ДФЕС), и по-специално член 100, параграф 2, във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)На 26 януари 1982 г. в Париж бе подписан Меморандумът за разбирателство за държавния пристанищен контрол (Парижкият МР), който влезе в сила на 1 юли 1982 г. В Парижкия МР членуват 27 морски администрации (Белгия, България, Канада, Хърватия, Кипър, Дания, Естония, Финландия, Франция, Германия, Гърция, Исландия, Ирландия, Италия, Латвия, Литва, Малта, Нидерландия, Норвегия, Полша, Португалия, Румъния, Руската федерация, Словения, Испания, Швеция и Обединеното кралство).  Съюзът не е член на Парижкия МР.

               (2)С Директива 2009/16/ЕО на Европейския парламент и на Съвета
                  1
                беше установен режимът на Съюза за държавен пристанищен контрол и беше преработено и укрепено предишното законодателство на Съюза в тази област действащо от 1995 г. Правният режим на Съюза се основава на Парижкия МР.

               (3)По отношение на държавите — членки на Съюза, с Директива 2009/16/ЕО процедурите, инструментите и дейностите по Парижкия МР на практика се включват в обхвата на правото на Съюза. По силата на посочената директива определени решения, взети от съответния компетентен орган на Парижкия МР, са задължителни за държавите — членки на Съюза.

               (4)Целесъобразно е да се установи позицията, която трябва да се заеме от името на Съюза в рамките на Парижкия МР, тъй като предвидените актове са в състояние да окажат съществено въздействие върху съдържанието на законодателството на Съюза, а именно Директива 2009/16/ЕО. Съгласно член 218, параграф 9 от ДФЕС позицията, която трябва да се заеме от името на Съюза в рамките на орган, създаден със споразумение, когато този орган има за задача да приема актове с правно действие, се приема с решение на Съвета по предложение на Комисията.

               (5)В заключенията си от 24 февруари 2022 г. Европейският съвет осъди по възможно най-категоричен начин непровокираната и неоправдана военна агресия на Руската федерация срещу Украйна. На заседанието си от 24—25 март 2022 г. Европейският съвет посочи, че военната агресия на Русия срещу Украйна грубо нарушава международното право, и отново отправи искане Русия незабавно да прекрати своята военна агресия на територията на Украйна.

               (6)В контекста на нахлуването на Руската федерация в Украйна, на 14 март 2022 г. Секретариатът на Парижкия МР получи писмо от украинския министър на инфраструктурата. В него се отправя искане към Парижкия МР да не задържа неоправдано плавателни съдове, плаващи под украински флаг, след инспекции за държавен пристанищен контрол, да изключи Руската федерация от Парижкия МР и да не признава свидетелства, издадени от името на морската администрация на Руската федерация.

               (7)Във връзка с първото искане — да не се задържат неоправдано украински съдове, на 2 март 2022 г. Парижкият МР издаде документа PSCircular 101 (Насоки за репатриране на морски лица поради ситуацията в Украйна), в който се разглежда този въпрос. С документа PSCircular 101 членуващите органи се информират, че е необходимо да се прилага гъвкавост при настоящите обстоятелства, включително по отношение на репатрирането на морски лица, по отношение на Морската трудова конвенция от 2006 г., свидетелствата, издадени съгласно Международната конвенция за вахтената служба и нормите за подготовка и освидетелстване на моряците от 1978 г., както и по отношение на медицинските свидетелства. Ако развитието на ситуацията го налага, Парижкият МР може да разгледа допълнителни адаптации на документа PSCircular 101. Тази позиция следва да бъде съобщена на украинските власти.

               (8)Във връзка с искането относно членството на Руската федерация следва да се отбележи, че са преустановени достъпът и използването от Руската федерация на насочващия инструмент THETIS PSC и базата данни за проверките, посочена в член 24 от Директива 2009/16/ЕО. Това означава, че участието на Руската федерация в работата на Парижкия МР вече е силно ограничено и без достъп до тази база данни Руската федерация не може ефективно да изпълнява задълженията си по Парижкия МР.

               (9)Нито в меморандума, нито в политическите указания не се съдържат процедури или механизми за отстраняване на членове от Парижкия МР. Алтернатива на варианта за изключване от Парижкия МР е временното прекратяване на членството за неопределен срок. Непосредственото въздействие на този вариант би било подобно на изключването, но ефектът не е толкова окончателен. В Меморандума обаче не е включена разпоредба и за временно прекратяване на членството. Временното прекратяване дава възможност да се разгледа допълнително необходимостта от цялостно изключване от Парижкия МР и би могло да бъде отменено, ако обстоятелствата се променят.

               (10)Европейският съюз, в качеството си на фактор от световно значение, е в центъра на усилията, полагани в рамките на ООН
                  2
                и други многостранни форуми и процеси, за търсене на отговорност от Руската федерация за нейното непровокирано и неоправдано нахлуване в Украйна, за възстановяване на състоянието отпреди нахлуването и за гарантиране на завръщането към пълно зачитане на суверенитета, независимостта и териториалната цялост на Украйна в нейните международно признати граници. Непровокираният и неоправдан акт на агресия от страна на Русия срещу Украйна е сериозно нарушение на член 2, параграф 4 от Устава на ООН, който забранява заплашването със сила или употребата на сила срещу териториалната цялост или политическата независимост на която и да било държава.

               (11)С оглед на гореизложеното и предвид сериозността на положението, докато Руската федерация не спазва принципите на Устава на ООН и международните си задължения, е целесъобразно да се прекрати временно членството на Руската федерация в Парижкия МР в съответствие с член 62, параграф 3 от Виенската конвенция за правото на договорите, в отговор на непровокираното и неоправдано нахлуване на Русия в Украйна.

               (12)Във връзка с третото искане — да не се признават свидетелства, издадени от Морската администрация на Руската федерация — тези свидетелства се издават в съответствие с международните конвенции и Руската федерация остава член на Международната морска организация, а Парижкият МР не е компетентен да отказва признаването на такива свидетелства. Тази позиция следва да бъде съобщена на украинските власти.

               (13)Съюзът не е договаряща страна по Парижкия МР. Позицията на Съюза трябва да бъде изразена от държавите — членки на Съюза, които са членки на Парижкия МР, като те действат съвместно.

               (14)Поради това е необходимо да се упълномощят държавите членки да действат в съответствие с позицията, която трябва да се заеме от името на Съюза.

               (15)Сътрудничеството с други, трети държави, които са членове на Парижкия МР (Канада, Исландия, Норвегия и Обединеното кралство) в рамките на КДПК, е от съществено значение за вземането на решение за временно прекратяване на членството на Руската федерация в Парижкия МР,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в контекста на Парижкия меморандум за разбирателство за държавния пристанищен контрол („Парижкия МР“) във връзка с членството на Руската федерация в Парижкия МР, е определена в приложение I към настоящото решение.

               Член 2

               Позицията, посочена в член 1, се изразява от държавите — членки на Съюза, които са членове на Парижкия МР, като те действат съвместно.

               Член 3

               Адресати на настоящото решение са държавите членки.

               Съставено в Брюксел на […] година.

                     За Съвета

                     Председател

                     (1)

                        Директива 2009/16/ЕО на Европейския парламент и на Съвета от 23 април 2009 г. относно държавния пристанищен контрол (ОВ L 131, 28.5.2009 г., стр. 57).

                     (2)

                        Вж. Резолюция ES-11/1 на Общото събрание на ООН, озаглавена „Агресията срещу Украйна“ на 11-ата извънредна сесия на Общото събрание на ООН от 2 март 2022 г. и Резолюция 49/1 на Съвета на ООН по правата на човека от 4 март 2022 г.

    ---documentbreak---

               ЕВРОПЕЙСКА КОМИСИЯ
            Брюксел, 29.4.2022
            COM(2022) 202 final

            ПРИЛОЖЕНИЕ
            към
            предложение за Решение на Съвета
            относно позицията, която трябва да се заеме от името на Европейския съюз в Комитета за държавен пристанищен контрол на Парижкия меморандум за разбирателство за държавния пристанищен контрол по отношение на членството на Руската федерация в организацията

               ПРИЛОЖЕНИЕ

               Във връзка с документ PSCC55/11.1 на КДПК

               Позицията на Съюза е следната:

               1)да се изрази съгласие с подхода, изложен в точка 5 от документ PSCC55/11.1, относно задържането на съдове, плаващи под украински флаг, в пристанищата на Парижкия МР;

               2)да се подкрепи активно временното прекратяване на членството на Руската федерация в Парижкия МР като следствие от нейната непровокирана и неоправдана военна агресия срещу Украйна;

               3)да се положат усилия за постигане на консенсус между членовете на Парижкия МР, различни от Руската федерация, за временно прекратяване на членството на Руската федерация в Парижкия МР за неопределен срок;

               4)да се изрази съгласие с подхода, изложен в точка 7 от документ PSCC55/11.1, относно отказа за признаване на задължителни свидетелства, издадени от Руската федерация.